กรมประชาสัมพันธ์ ถอดบทเรียน เหตุการณ์เยาวชนและผู้ฝึกสอนทีมหมูป่าอะคาเดมีติดถ้ำหลวง-ขุนน้ำนางนอน เหตุการณ์เรือท่องเที่ยวขนาดใหญ่ ฟินิกซ์ พิซีไดร์วิ่ง ล่มในทะเล จัดทำคู่มือการประชาสัมพันธ์ในภาวะวิกฤตของกรมประชาสัมพันธ์
นางพิชญา  เมืองเนาว์ รองอธิบดีกรมประชาสัมพันธ์ เป็นประธานเปิดการประชุมเชิงปฏิบัติการบริหารจัดการในภาวะวิกฤตด้านการประชาสัมพันธ์  ที่ หอประชุมกรมประชาสัมพันธ์ โดยมีข้าราชการและเจ้าหน้าที่กรมประชาสัมพันธ์ในระดับผู้บริหารทั้งส่วนกลางและส่วนภูมิภาค ร่วมแลกเปลี่ยนความรู้ความคิดเห็นและนำข้อมูลจากเยาวชนและผู้ฝึกสอนทีมหมูป่าอะคาเดมีติดถ้ำหลวง-ขุนน้ำนางนอน จังหวัดเชียงราย และ เหตุการณ์เรือท่องเที่ยวขนาดใหญ่ เรือฟินิกซ์ พีซีไดร์วิ่ง และ เรือเซนาร์ต้า ล่มในทะเล ที่จังหวัดภูเก็ต มาถอดเป็นบทเรียนเพื่อจัดทำคู่มือการประชาสัมพันธ์ในภาวะวิกฤติตามแผนพระอินทร์ทั้งในส่วนกลางและส่วนภูมิภาคต่อไป



รองอธิบดีกรมประชาสัมพันธ์ กล่าวยกตัวอย่างการจัดการด้านการประชาสัมพันธ์ในเหตุการณ์ถ้ำหลวง-ขุนน้ำนางนอนว่า กรมประชาสัมพันธ์มี 2 บทบาท คือ สื่อมวลชน และประชาสัมพันธ์ของหน่วยงานภาครัฐ การบริหารจัดการบทบาททั้ง 2 บทบาทต้องแยกออกจากกันให้ชัดเจน ซึ่งสิ่งสำคัญที่สุดในการทำงานทั้ง 2 บทบาทหน้าที่ คือ การประสานงานสร้างความร่วมมือระหว่างกัน




ขณะที่นางทัศนีย์ ผลชานิโก รองอธิบดีกรมประชาสัมพันธ์ กล่าวว่าการบริหารจัดการการประชาสัมพันธ์ในภาวะวิกฤต จะต้องมีการวางแผนล่วงหน้าเพื่อเตรียมความพร้อมก่อนเกิดเหตุ และซักซ้อมอยู่เสมอเมื่อเกิดเหตุการณ์จะได้ปฏิบัติงานได้ทันที เมื่อเกิดเหตุการณ์ต้องตั้งศูนย์ข้อมูลข่าวสารโดยบูรณาการการทำงานร่วมกันทุกภาคส่วน และบริหารจัดการข้อมูลข่าวสารให้สื่อออกไปในทิศทางเดียวกัน




หลังจัดทำคู่มือการประชาสัมพันธ์ในภาวะวิกฤติตามแผนพระอินทร์ โดยระดมความคิดเห็นจากบุคลากรภายในกรมประชาสัมพันธ์เป็นที่เรียบร้อยแล้ว กรมประชาสัมพันธ์จะถอดบทเรียนร่วมกับสื่อมวลชนภายนอกทั้งส่วนกลางและภูมิภาค เมื่อมีภาวะวิกฤตเกิดขึ้นจะได้ประสานการทำงานอย่างเข้าใจซึ่งกันและกันได้ทันท่วงที